SIRI ผลการดำเนินงาน 1H58 สดใสแนะนำซื้อราคาเป้าหมาย 2.03 บาท
SIRI แนะซื้อประเมินครึ่งแรกปีนี้บริษัทมีผลการดำเนินงานที่ดีคือ กำไรครึ่งหลังปี 58 คาดว่าเป็นสัดส่วน 40% เทียบกับประมาณการปีนี้ ส่วนยอดขาย (presales) ครึ่งหลังปี 58 เป็น 15 พันล้านบาทหรือเป็นสัดส่วน 45% จากเป้าขายปีนี้ที่ 33 พันล้านบาทแล้ว ขณะที่จะมีการเปิดขายโครงการใหม่อีก 12 โครงการในครึ่งหลังปีนี้ หลังจากครึ่งปีแรกเปิดขายเพียง 5 โครงการ ราคาหุ้นปรับลงจน P/E และ P/BV ถือว่าต่ำเพียง 7.8 และ 0.9 เท่า ตามลำดับ ส่วนคาดการณ์อัตราผลตอบแทนปันผลปีนี้สูงเป็น 5.9% ราคาปิดมีส่วนเพิ่ม 20% เทียบกับราคาพื้นฐานซึ่งประเมินด้วย P/E ปี 58 ที่ 10 เท่า

13 ก.ค. 2558

บล.ดีบีเอส วิคเคอร์ส ระบุในบทวิเคราะห์วันนี้ (13 ก.ค. ) ว่า บริษัท แสนสิริ จำกัด (มหาชน) หรือ SIRI ราคาหุ้นที่ปรับตัวลงแรงระยะนี้มีข่าวลบหรือปัจจัยเสี่ยงที่เพิ่มเข้ามาหรือไม่ ปรากฏว่ายังไม่มี แต่กลับมีสิ่งที่ดีเกิดขึ้น นั่นคือ คาดว่ารายได้จากการขายใน ไตรมาส 2/58 นั้นอยู่ในระดับสูงกว่าคาดเป็น 9,400 ล้านบาท สูงกว่า เทียบช่วงเดียวกันของปีก่อนและ เทียบไตรมาสก่อนหน้าที่ 60% และ 51% ตามลำดับ จึงยังผลให้คาดการณ์กำไรหลัก (ไม่นับกำไรพิเศษ) ไตรมาส2/58 เติบโตก้าวกระโดดเป็น 38% เทียบช่วงเดียวกันของปีก่อนและ 116% เทียบไตรมาสก่อนหน้าตามลำดับ เราจึงเห็นว่า หากไม่มีข่าวลบจริงๆ แต่บริษัทประกาศกำไรไตรมาส 2/58 ได้น่าประทับใจเช่นนี้ ราคาหุ้นก็ควรจะดีดคืนกลับมาได้เร็ว
สำหรับรายละเอียดรายได้จากการโอน ไตรมาส 2/58 แบ่งได้เป็น บ้านแนวราบ 3.5 พันล้านบาท เพิ่มถึง 54% เทียบไตรมาสก่อนหน้าและคอนโด 5.9 พันล้านบาท โตขึ้นถึง 49% เทียบไตรมาสก่อนหน้าโครงการคอนโดที่เริ่มโอนใน ไตรมาส 2/58 เพียงเดือนสุดท้ายของไตรมาสคือ มิ.ย.58 เดือนเดียวแต่กลับมียอดโอนที่ดีมากคือ กาญจนวนิช หาดใหญ่ ซึ่งโอนได้ถึง 560 ยูนิต รวมทั้งนายน์ บาย แสนสิริ ใกล้รถไฟฟ้าสถานีวงเวียนใหญ่ก็เช่นกัน ส่วน ดี คอนโด ซายน์ เชียงใหม่ก็มียอดโอนดีต่อเนื่องมาตั้งแต่ มี.ค.58 แล้ว และโอนได้เต็มไตรมาสใน ไตรมาส2/58
ทั้งนี้สมมุติฐานประมาณการ ไตรมาส 2/58 ก็อนุรักษ์นิยมคือ ให้อัตรากำไรขั้นต้นต่ำเพียง 30.2% ใกล้เคียงกับไตรมาส 1/58 ซึ่งได้รับผลกระทบจากการที่บริษัทออกโปรโมชั่นลดราคาขายสำหรับโครงการที่ลูกค้าไม่ยอมมาโอนหรือโอนน้อย เพื่อให้ได้เงินสดกลับเข้ามา และกำจัดสินค้าคงเหลือ อีกทั้งสัดส่วนค่าใช้จ่ายขาย-บริหารเทียบกับรายได้ยังสูงเป็น 19.2% เพราะระหว่างไตรมาสมีการเปิดขาย 2 คอนโดคือ The MONUMENT สนามเป้า และ The LINE
คงคำแนะนำ ซื้อ ประเมินครึ่งแรกปีนี้บริษัทมีผลการดำเนินงานที่ดีคือ กำไรครึ่งหลังปี 58 คาดว่าเป็นสัดส่วน  40% เทียบกับประมาณการปีนี้  ส่วนยอดขาย (presales) ครึ่งหลังปี 58  เป็น  15 พันล้านบาทหรือเป็นสัดส่วน  45% จากเป้าขายปีนี้ที่ 33 พันล้านบาทแล้ว ขณะที่จะมีการเปิดขายโครงการใหม่อีก 12 โครงการในครึ่งหลังปีนี้ หลังจากครึ่งปีแรกเปิดขายเพียง 5 โครงการ ราคาหุ้นปรับลงจน P/E และ P/BV ถือว่าต่ำเพียง 7.8 และ 0.9 เท่า ตามลำดับ ส่วนคาดการณ์อัตราผลตอบแทนปันผลปีนี้สูงเป็น 5.9% ราคาปิดมีส่วนเพิ่ม 20% เทียบกับราคาพื้นฐานซึ่งประเมินด้วย P/E ปี 58 ที่ 10 เท่า
 